Stephan Brandanger (34) fra Bergen overlevde et knivstikk som gikk gjennom kraniet og to centimeter inn i hjernen. Nå er en 46 år gammel mann tiltalt for drapsforsøk.

Hendelsen fant sted i området ved Inndalsveien på Bybanen om ettermiddagen 7. april i fjor.

Da Brandanger satt på et sete og prøvde å verge seg, stakk 46-åringen minst tre ganger med kniv i venstre arm, og deretter to ganger i tinningen på offeret da han prøvde å reise seg.

Ett av disse stikkene gikk gjennom kraniet og cirka to centimeter inn i hjernen slik at offeret måtte innlegges akutt på sykehus og opereres, ifølge tiltalen som statsadvokaten i Hordaland har tatt ut.

Mandag startet rettssaken mot 46-åringen. Han nekter straffskyld for drapsforsøk.

Kranglet om småpenger

Hendelsen ble fanget opp av overvåkningskamera på Bybanen.

Brandanger forklarte seg for Bergen tingrett mandag ettermiddag om den dramatiske episoden.

Han avviser at han truet tiltalte før han ble angrepet med kniv. Han hadde bare truffet ham en gang tidligere. De hadde en liten konflikt om et mindre pengebeløp - 1000-1500 kroner. Kravet gjaldt en brukt gjenstand 46-åringen hadde kjøpt av ham minst et år tidligere, og som ikke ar oppgjort.

- Det var snakk om en liten sum, og det er uforståelig at det kunne ende med at jeg ble knivstukket en rekke ganger, sier 34-åringen.

- Jeg prøvde å holde ham på avstand, men det ble vanskelig da han først knivstakk meg i armen, sa fornærmede.

Politiet rykket ut etter melding om knivstikkingen på Bybanen 7. april i fjor. Foto: Emil Weatherhead Breistein

Hadde dødsangst

Etterpå satte han seg ned på setet i bybanevognen, mens 46-åringen sprang ut.

- Jeg var sikker på at jeg kom til å dø. Takk gud for at jeg raskt fikk hjelp, sa Brandanger.

Han ble operert i all hast, men var stort sett ved bevissthet hele tiden.

- Jeg fikk beskjed på om at det var risikabelt, at de måtte skjære et hull inn i hodet og sette inn en slange for å fjerne blod og bakterier, sa fornærmede.

Han er fortsatt preget etter hendelsen og sliter fortsatt med synsforstyrrelser.

I de første avhørene forklarte 46-åringen at han var redd og at han stakk i nødverge. Etter å ha sett videobildene vedgikk han å ha brukt kniven for å skremme, men at han gikk for langt.

Han erkjenner legemsbeskadigelse, men ikke drapsforsøk.

– Var trøtt og sliten

Krangel om penger skal ha utløst dramaet.

Her skjedde knivstikkingen. Til venstre satt fornærmede og til høyre den tiltalte. Foto: Politiet

I avhør har 46-åringen forklart at han hadde vært trøtt og sliten, vært våken i to dager og gått på amfetamin, at dømmekraften var redusert og at han overreagerte. Han fastholder at han ikke hadde til hensikt å drepe 34-åringen.

Han forklarer at han er sjokkert over det han har gjort, og sier han ikke er en voldelig person.

Han var på vei til Danmarks plass denne dagen og traff 33-åringen om bord i Bybanen. Det oppsto krangel om en to år gammel konflikt om noe tyvegods..

- Jeg følte meg truet og dro frem kniven for å skremme. Jeg viftet med den. Jeg kvapp da kniven traff ham i hodet, sa tiltalte i retten mandag.

- En impulshandling

Offeret fikk også flere knivstikk i armen. Tiltalte sier fornærmede fikk disse skadene da han kom i mot ham etter å ha blitt stukket i hode.

Han karakteriserer hendelsen som en impulshandling.

- Hvorfor erkjenner du deg skyldig i legemsbeskadigelse med farlig redskap hvis du mener det var et uhell, ville aktor vite.

- Jeg ser at jeg må stå til ansvar for det jeg har gjort. Jeg overreagerte, men hensikten var å skremme fordi jeg følte meg truet, gjentok 46-åringen.

Sentralt i saken er overvåkningsfilmen fra Bybanen. Den vil senere bli avspilt for retten.